1817 йылдың 5 ғинуарында ул Лейб-гвардия Измайлово полкына күсерелә, шул уҡ йылдың 14 декабрендә шул уҡ Эссен командалығы аҫтындағы айырым Ырымбур корпусының өлкән адъютанты итеп тәғәйенләнә. 1820—1821 йылдарҙа Циолковский Рәсәй миссияһын Бохараға оҙатҡан конвойҙың начальнигы була. 1822 йылда полковниклыҡҡа күтәрелгән Циолковский, Измайлово полкынан сығарылып, Ырымбурҙа Эссен, унан һуң граф Сухтелен ҡарамағында ҡалдырыла. 1824—1825 йылдарҙа Бохараға ебәрелгән сауҙа каруанын оҙатҡан отрядтың начальнигы була, юлда отряд Һыр-Даръяны кискәндә — ҡырғыҙҙар, Биштүбә тауы эргәһендә хиуалар һөжүменә дусар була.